Informasjon om forskningsprosjektet

# *Bruk og virkninger av gjenopprettende prosess etter lovbrudd, og virkninger av ungdomsreaksjoner*

# Det gjennomføres for tiden et forskningsprosjekt om bruk og virkninger av møter med Konfliktrådet og virkninger av ungdomsreaksjoner. Prosjektet gjennomføres av Oslo Economics, Proba samfunnsanalyse og KRUS på oppdrag for Justis- og beredskapsdepartementet.

# Her kommer det informasjon om målene for dette forskningsprosjektet og hva prosjektet innebærer for deg som har gjennomført mekling i straffesak, mekling i henlagt sak, oppfølging i konfliktråd, ungdomsstraff eller ungdomsoppfølging.

# Formål

Konfliktrådet behandler straffereaksjonene mekling i konfliktråd, oppfølging i konfliktråd, ungdomsstraff og ungdomsoppfølging, samt henlagte saker der politi- og påtalemyndighet vurderer at partene bør få et tilbud om mekling i konfliktråd. Alle reaksjonene bygger på metoden gjenopprettende prosess.

Det overordnede formålet med oppdraget er å undersøke hvordan Konfliktrådet bruker møter i Konfliktrådet, og hvordan møtene virker. Forskerne skal også undersøke bruken av ungdomsstraff og ungdomsoppfølging og hvordan de virker. Prosjektets baserer seg på informasjon fra intervjuer, spørreundersøkelser og registeropplysninger fra Statistisk sentralbyrå og konfliktrådet om gjerningspersoner og fornærmede.

Ny kunnskap vil ha stor samfunnsmessig verdi, og kan legge grunnlaget for bedre og mer målrettet forebyggingsarbeid.

**Hvem er ansvarlig for forskningsprosjektet?**

Justis- og beredskapsdepartementet er oppdragsgiver, men Oslo Economics og Proba samfunnsanalyse er behandlingsansvarlige for forskningsprosjektet. Oslo Economics og Proba samfunnsanalyse samarbeider med Tore Rokkan v/ Kriminalomsorgens høgskole og utdanningssenter KRUS i prosjektet*.*

**Hvorfor er du inkludert i studien?**

Studien baseres på registerdata om kjennetegn ved påklagede og fornærmede som har gjennomført mekling i straffe­saker, mekling i henlagte saker, oppfølging i konfliktråd, ungdomsstraff og ungdoms­oppfølging i perioden 2017-2023, samt om forløp før og etter gjennomført straffe­reaksjon eller mekling i henlagt sak. Det vil også innhentes registerdata om påklagedes foresatte og alle i befolkningen som er født mellom 1970 og 2010. Formålet med å innhente disse dataene er å studere hva som kjennetegner påklagede og fornærmede og hva deres livsløpsutfall er etter gjennomført reaksjon i konfliktrådet.

I tillegg vil det gjennomføres intervjuer med partner og sendes ut en spørreundersøkelse. Deltakelse i intervjuer og spørreundersøkelse er frivillig.

Delen av studien som baseres på registerdata bygger på data fra Statistisk sentralbyrå (SSB) og Konfliktrådet. Fra SSB vil forskerne innhente persondata som demografiske kjennetegn, familie- og boforhold, landbakgrunn, utdanning, kontakt med barnevern, inntekt, mottak av trygdeytelser, siktelser, straffereaksjoner, fengslinger og løslatelser. Fra Konfliktrådet innhenter de opplysninger om saker som er behandlet i Konfliktrådet i perioden 2017-2023. De vil også innhente opplysninger om de foresatte til påklagede, herunder inntekt og høyeste fullførte utdanning, samt kriminalitets­statistikk.

Det lovlige grunnlaget for behandlingen av alminnelige og særlige kategorier av personopplysninger vil lovlig grunnlag for behandlingen være personvernforordningen art. 6 nr. 1 bokstav e), jf. art. 6 nr. 3 bokstav b), jf. art. 9 nr. 2 bokstav j), jf. personopplysningsloven §§ 8 og 9. For straffeopplysninger vil lovlig grunnlag for behandlingen være personvernforordningen art. 6 nr. 1 bokstav e), jf. art. 6 nr. 3 bokstav b), jf. art. 10, jf. personopplysningsloven § 8, jf. § 11(1), jf. § 9.

# Hva innebærer prosjektet for deg?

Forskerne innhenter registerdata om deg som har gjennomført mekling i straffesak, mekling i henlagt sak, oppfølging i konfliktråd, ungdomsstraff eller ungdomsoppfølging i perioden 2017-2023. Du vil også få tilbud om å delta i intervju og gjennomføre en spørreundersøkelse.

Forskerne vil sende ut forespørsler om deltakelse i intervju og spørreundersøkelse.

**Du kan si at du ikke vil inkluderes**
Du kan når som helst si at du ikke vil inkluderes i dette forskningsprosjektet, og du trenger ikke å oppgi noen grunn. Alle dine personopplysninger vil da bli slettet. Det vil ikke ha noen negative konsekvenser for deg hvis du velger å si ifra at du ikke vil inkluderes.

**Ditt personvern – hvordan forskerne oppbevarer og bruker dine opplysninger**

Forskerne vil bare bruke opplysningene om deg til formålene det er fortalt om i dette skrivet. De behandler opplysningene konfidensielt og i samsvar med personvernregelverket.

*Registerdata*

Konfliktrådet v/ SIKRI sender data kryptert til SSB. Kobling av data skjer hos SSB, og det er kun SSB som skal ha koblingsnøkkelen som er løpenummer på individnivå.

Oslo Economics vil få utlevert en kryptert datafil fra SSB. Disse dataene vil lastes opp på en fysisk isolert maskinvare tilhørende Oslo Economics før de åpnes. Tilgangen til dataene vil være begrenset til prosjektets deltakere som vil måtte logge inn med brukernavn og passord (to-faktorautentisering) for å få tilgang til dataene. Tilgang til serveren blir gitt av IT-ansvarlig etter avtale med prosjektleder. Det er innført adgangs-begrensning og adgangslogg. Prosjektmedarbeidere vil analysere dataene på serveren og de vil slettes ved prosjektslutt.

*Spørreundersøkelse og intervju*

Det er bare forskerne på prosjektet som kan lese det som blir skrevet fra intervjuet. De lagrer referatet fra intervjuet på et sikkert område på PC’ene våre.

Forskerne vil bare bruke det du sier i intervjuet til det som er fortalt om i dette skrivet. De følger reglene for personvern, så ingen andre vil ha tilgang til opplysningene.

Forskerne vil utarbeide en rapport fra undersøkelsen. Det vil ikke være mulig å gjenkjenne enkeltpersoner i rapporten.

**Hva skjer med opplysningene dine når forskerne avslutter forskningsprosjektet?**

Prosjektet vil avsluttes 31.12.2024. Datamaterialet slettes i sin helhet senest 01.09.2025. Dette er noe tid etter forventet innlevering av sluttrapport, men skyldes at forskerne antakelig skal levere en forskningsartikkel med bakgrunn i prosjektet.

**Hva gir forskerne rett til å behandle personopplysninger om deg?**

Forskerne behandler opplysninger om deg fordi forskningsprosjektet er vurdert å være i allmennhetens interesse, men du har anledning til å si ifra dersom du ikke ønsker å bli inkludert i prosjektet.

På oppdrag fra Oslo Economics og Proba samfunnsanalyse har Sikt – Kunnskapssektorens tjenesteleverandørs personvern­tjenester vurdert at behandlingen av personopplysninger i dette prosjektet er i samsvar med personvernregelverket.

**Dine rettigheter**

Så lenge du kan identifiseres i datamaterialet, har du rett til å si ifra at du ikke vil inkluderes, be om innsyn, og til retting og sletting av opplysninger forskerne behandler om deg. Du vil da høre fra dem innen en måned. De vil gi deg en god begrunnelse hvis de mener at du ikke kan identifiseres, eller at rettighetene ikke kan utøves. Du har også rett til å klage til Datatilsynet om hvordan de behandler dine opplysninger.

Hvis du har spørsmål til studien, eller ønsker å vite mer eller å benytte deg av dine rettigheter, ta kontakt med:

* Oslo Economics ved Eirik Nøren Stenersen, ens@osloeconomics.no, +47 412 96 144
* Proba samfunnsanalyse ved Tonje Bentzen, tb@proba.no, +47 930 01 365
* Personvernombud i Oslo Economics: Ragnhild Haugli Bråten, rbr@osloeconomics.no, +47 997 14 482

Hvis du har spørsmål knyttet til vurderingen av prosjektet som er gjort av Sikts personverntjenester, kan du ta kontakt med:

* Personverntjenester på epost (personverntjenester@sikt.no) eller på telefon: 73 98 40 40.

Med vennlig hilsen

*Eirik Nøren Stenersen*

ens@osloeconomics.no

+47 412 96 144

(prosjektleder)